
הרקע לעתירה:

לפני עתירה נגד החלטת המשיבה מיום 14.11.22 בה נדחתה בקשת העותרת 1 (להלן: "העותרת") לקבל מעמד בישראל מכוח סעיף 4א' לחוק השבות, התש"י – 1950 (להלן: "חוק השבות"), זאת לאחר שנדחתה הטענה כאילו יש לראות בה בת מאומצת של זכאי שבות. 

העותרת 1 (להלן "העותרת"), נתינת אוקראינה, ילידת 1969, גרושה ואמו של אנדריי, יליד 1989 שאינו צד לעתירה ואינו שוהה בישראל כעת. העותר 2 הינו אזרח ישראלי שעלה לישראל בשנת 1994 כזכאי שבות,  נשוי לעותרת 3, אמה של העותרת, אשר נכנסה לישראל בשנת 1994 כבת זוג של העותר 2. העותרת 4 הינה ביתם המשותפת של האם ובן זוגה. העותרת נכנסה לראשונה לישראל ביום 02.09.08 באשרת ביקור מסוג ב/2 ויצאה ביום 29.09.08. הגיעה שוב ב-29.04.14 ויצאה ב-22.06.14. ביום 22.07.14 נכנסה לישראל יחד עם בנה באשרת תייר מסוג ב/2 אשר הוארכה עד ליום 22.02.15. ביום 08.02.15 הגישו העותרת ובנה בקשה להסדרת מעמדם בישראל מטעמים הומניטריים בהתבסס על טענתם כי שיבתם למדינת מוצאם מעמידה אותם בסכנת חיים וכן בשל חששם מבעלה לשעבר של העותרת. בקשת העותרת סורבה וערר פנימי שהוגש נדחה. בהחלטה זו צוין, בין היתר, כי ככל שהעותרת טוענת לזכאות למעמד מכוח חוק השבות, באפשרותה להגיש בקשה אשר תבחן בהתאם לנהלים. כנגד החלטת המשיבה מיום 22.07.15 הוגש ערר (י-ם) 2645-15 לבית הדין לעררים בירושלים. ביום 20.08.15 הגישה העותרת בקשה למעמד עולה בטענה להיותה בת חורגת לזכאי שבות מכוח סעיף 4א' לחוק השבות. הבקשה למעמד עולה סורבה משהעותרת לא הצליחה להוכיח זכאותה מכוח אימוץ. בהחלטה נוספת שנשלחה על ידי המשיבה מספר ימים לאחר מכן נדחתה בקשת העותרת בהסתמך על חוות דעת לשכת הקשר "נתיב" אשר שללו זכאות העותרת למעמד עולה. כנגד ההחלטה הנ"ל הוגש ערר פנימי אשר נדחה ביום 13.03.16. בהחלטה צוין כי העותרת לא הצליחה להוכיח זכאותה מכוח אימוץ ולכן אינה זכאית למעמד בישראל מכוח חוק השבות. כנגד החלטת המשיבה הוגש בג"צ 2535/16, אשר נמחק בהסכמת הצדדים לאור המלצת ביהמ"ש כי עניינה של העותרת יועלה לדיון בפני הוועדה הבינמשרדית. בעקבות הודעת המשיבה בבג"צ הנ"ל, ביום 28.11.16 ניתן פסק דין בערר (י-ם) 2645-15 הנותן תוקף להסכמת הצדדים למחיקת הערר. 

ביום 18.12.16 הגישה העותרת בקשה למתן מעמד מטעמים הומניטריים. לאחר קיום ראיונות ובתום דיון מעמיק בעניינה של העותרת בפני הוועדה הבינמשרדית ולאחר שקילת מכלול הנסיבות, סברו חברי הוועדה כי בקשת העותרת אינה מעלה טעמים הומניטריים מיוחדים המצדיקים מתן מעמד בישראל. משכך המליצו חברי הוועדה לסרב לבקשה. מנכ"ל הרשות מצא לנכון לאמץ את המלצת חברי הוועדה ולדחות את בקשת העותרת למעמד בישראל, מאחר שלא נמצאו טעמים מיוחדים המצדיקים מתן מעמד בישראל. ביום 17.12.19 נשלחה לב"כ העותרת החלטת מנכ"ל הרשות וניתנו לעותרת 30 ימים לצורך התארגנות ליציאה מישראל. כנגד החלטת המנכ"ל הוגש ביום 19.01.20 ערר (י-ם) 1228-20 לבית הדין לעררים בירושלים. במסגרת הערר ניתן לעותרת צו ביניים המונע הרחקתה מישראל. ביום 02.06.21 ניתן פסק דין אשר דחה את הערר וקבע כי אין בטענות העותרת כדי להקים טעמים הומניטריים ייחודיים המצדיקים מתן מעמד בישראל. נגד פסק הדין של בית הדין לעררים הוגש ערעור מנהלי 27725-07-21. ביום 30.11.21 ניתן פסק דין בערעור המנהלי במסגרתו נקבע כי לנוכח עמדת ביהמ"ש העותרת ביקשה לחזור בה מן הערעור בכל הנוגע להחלטה בעניין מתן מעמד משיקולים הומניטריים וציינה כי בכוונתה להגיש בקשה חדשה לקבלת מעמד מכוח חוק השבות. לכן הערעור נדחה. העותרת הגישה בקשה חדשה בינואר 22' לקבלת מעמד מכוח חוק השבות. העותרים התבקשו להמציא מסמכים נוספים, אשר הומצאו במרץ 22'. לאחר שהתקבלה תשובת הגורם המקצועי בלשכת הקשר "נתיב" לפיה העותרת אינה זכאית למעמד מכוח חוק השבות, שכן אין לה מסמכים המעידים כי אומצה על ידי בן זוגה של האם, ביום 30.08.22 ניתנה החלטת המשיבה לפיה בקשת העותרת נבדקה על ידי הגורמים המוסמכים ועלה כי אינה זכאית למעמד בהתאם לחוק השבות. נגד ההחלטה הוגש ערר פנימי, אשר נדחה בהחלטה מיום 14.11.22 מאחר שמהמסמכים עלה שהעותרת אינה זכאית למעמד מכוח חוק השבות ואינה עומדת בכללי האימוץ בהתאם לחוק. עם זאת, לאור המצב באוקראינה הוחלט לאשר רישיון שהייה מסוג ב/2 ל-3 חודשים לעותרת ולבנה. נגד החלטה זו הוגשה העתירה שבנדון. 

טענות הצדדים:

העותרת טוענת כי יש לה אמא, אבא חורג ושתי אחיות שהנן אזרחיות ישראל מכוח שבות זה שנים רבות, וזאת מתוקף היותו של האבא החורג יהודי. העותרת מעולם לא אומצה על ידי האבא החורג באימוץ פורמלי, אך הוא גידל אותה משהייתה בת 9 ומאז ראה בה בתו לכל דבר ועניין והיא ראתה בו אבא. נטען כי מדובר באימוץ בפועל כפי שהוגדר על ידי ביהמ"ש העליון בפרשת פולטורצקי. כן נטען כי בקשת העותרת ובנה מקורה בהמלצה של ביהמ"ש העליון בשבתו כבג"צ, שנדרש לנסיבות המקרה במסגרת בג"צ 2535/16 והמליץ למשיבה "לפתור את הבעיה" במישור ההומניטרי, וזאת במטרה לייתר את הצורך בהכרעה על פי חוק השבות. נטען כי למרות שביהמ"ש לעניינים מנהליים בירושלים לא מצא מקום להתערב בהחלטת המשיבה במישור ההומניטרי, הוא המליץ למשיבה להיענות לבקשת העותרים ולהעניק לעותרת ובנה מעמד, אך המשיבה נותרה בשלה. נטען כי המשיבה לא התמודדה עם הטענה העיקרית של העותרים שלפיה עומדת לעותרת ולבנה זכאות לשבות מכוח יחסי המשפחה המאפיינים את הקשר שלהם לאבא החורג של העותרת. נטען כי הנסיבות של העותרת ובנה הן נסיבות מיוחדות, זאת לאור ההמלצה המפורשת שניתנה מאת ביהמ"ש העליון לפתור את המקרה המורכב ולהעניק להם מעמד; לאור העובדה שהעותרים פעלו בהתאם להמלצה ולא מיהרו לחזור לביהמ"ש בטענה לפי חוק השבות; לאור האלימות שספגה העותרת מבעלה לשעבר; לאור הסכנה שנשקפת לעותרת אם חלילה תיאלץ לחזור לאוקראינה; לאור המצב באוקראינה; ולאור גילו של האבא החורג, מצבו הרפואי הסיעודי והיזקקותו לעזרה של העותרת. נטען כי בנסיבות אלו יש מקום להעניק לעותרת ולבנה מעמד קבע. 

המשיבה טוענת כי בבדיקת עניינה של העותרת נמצא כי לא הוכיחה את זכאותה למעמד לפי חוק השבות שכן אינה נכנסת בגדר סעיף 4א' לחוק השבות וטענתה להיותה "בת מאומצת באופן לא פורמלי" על ידי זכאי שבות נדחתה. לעניין זה אין די בטענות בעלמא בדבר "אימוץ" ונדרשת הוכחה באמצעים המקובלים על ידי הטוען לאימוץ, הן לקיומו של הליך אימוץ פורמאלי תקין והן לקיומו של תא משפחתי אמתי הכולל את המאמץ והמאומץ כהורה וילדו. המשיבה מציינת כי עתירה זו הוגשה לאחר שהתנהלו מספר הליכים בעניינה של העותרת, בכללם בקשות מכוח חוק השבות ומטעמים הומניטריים. הבקשות הקודמות נבחנו בשעתו וההחלטות אשר דחו אותן נתקפו בביהמ"ש, אשר בעניינים ההומניטריים חזר ואישר את עמדת הרשות. נטען כי העותרת לא הוכרה כבת מאומצת ואין ברשותה מסמכים המעידים על מעמד מעין זה ולכן נקבע בהחלטת המשיבה כי היא אינה עונה על הוראות סעיף 4א' לחוק השבות ואינה זכאית למעמד מכוחו. גם הטעמים ההומניטריים נדחו זה מכבר ואין מקום להידרש לטענות העותרים בעניין זה. החלטת הרשות מחייבת ותואמת לחוק ועולה בקנה אחד עם הרציונל העומד מאחורי מתן מעמד לילדים מאומצים, שהוא למנוע ניתוקם ממשפחה אליה אומצו. אמה הביולוגית של העותרת ובן זוגה זכאי השבות עלו לישראל כשהעותרת הייתה בת 19. העותרת נישאה ונשארה באוקראינה ולא חברה אליהם מעל ל-20 שנה. נטען כי ההחלטה הקובעת כי העותרת אינה זכאית שבות אינה כזו המנתקת ילדה ממשפחתה, קל וחומר כאשר מדובר בעותרת בגירה שבחרה להישאר ולחיות במדינת מוצאה, בנפרד מאמה ובן הזוג של האם במשך עשרים שנה. נטען כי דין העתירה להידחות בהיות ההחלטה נכונה, ראויה ומנומקת, אשר ניתנה בסמכות לאחר שקילת שיקולים ענייניים על ידי גורמי המקצוע ואינה חורגת ממתחם הסבירות באופן המצדיק התערבות.  

דיון והכרעה:
לאחר שבחנתי את טענות הצדדים, את החלטות המשיבה בעניינם של העותרים וכן את המסמכים שהוצגו לעיוני הגעתי למסקנה כי יש לדחות את העתירה שכן לא נפל בהחלטת המשיבה פגם המצדיק את התערבותו של בית המשפט בהחלטה, בהתאם לכללי המשפט המנהלי וכן לגופו של עניין. 

סעיף 4א'(א) לחוק השבות קובע כי : "הזכויות של יהודי לפי חוק זה והזכויות של עולה לפי חוק האזרחות, תשי"ב – 1952, וכן הזכויות של עולה לפי כל חיקוק אחר, מוקנות גם לילד ולנכד של יהודי, לבן זוג של יהודי ולבן זוג של ילד ושל נכד של יהודי; להוציא אדם שהיה יהודי והמיר דתו מרצון". בהתאם לסעיף 4 לחוק השבות, בני משפחתו הלא יהודיים של יהודי עשויים להיות זכאים לעלות ארצה מכוח חוק השבות בזכות הקשר המשפחתי שבינם לבין היהודי [בג"צ 2828/00 קובלבסקי נ' שר הפנים, פ"ד נז(2) 21 (2003); כן ראו והשוו: בג"צ 1775/19 ראיסה מרינצ'בה נ' שר הפנים (29.08.2021). (יצוין כי נשיאת ביהמ"ש העליון, כב' השופטת חיות, הורתה על קיום דיון נוסף בפסק הדין שניתן בעניין הנ"ל, וזאת במסגרת דנג"ץ 7335/21 שרת הפנים נ' ראיסה מרינצ'בה (22.09.2022), העוסק בשאלה העקרונית של פרשנות סעיף 4א' לחוק השבות לגבי זכאות אלמנתו של זכאי שבות (בן ליהודי או נכד ליהודי) למעמד עולה מכוח חוק השבות). טרם ניתן פסק דין]. 

השאלה הנשאלת בענייננו היא האם יש להעניק לעותרת ולבנה מעמד לפי סעיף זה בהיותה של העותרת בתו המאומצת של בן הזוג של אמה, כאשר אין חולק כי לא קיים אימוץ פורמאלי אלא העותרת טוענת לאימוץ בפועל מאחר שלטענתה בן הזוג של אמה גידל אותה מאז היותה ילדה כבתו. 
כידוע, שיקול הדעת הנתון למשיבה בהענקת זכאות מכוח חוק השבות הינו רחב. על המשיבה, ככל רשות מוסמכת על פי דין, להפעיל את שיקול דעתה באורח סביר על פי ראיות מנהליות שרשות סבירה תראה בהן ראיות בנות משקל. בית המשפט לא יחליף ככלל את שיקול דעתה של רשות מנהלית בשיקול דעתו שלו, וכל עוד החלטת הרשות אינה נגועה בחוסר סבירות קשה, בשיקול זר או באפליה, לא יתערב בית המשפט בה [בג"צ 8047/11 סובול נ' משרד הפנים (17.02.2013)]. זאת נקודת המוצא לבחינת העניין שבפני. 

במקרה זה נראה כי העותרים לא הציגו ראיות מנהליות לצורך הרמת הנטל הראשוני להוכחת זכאות  מכוח שבות. לצורך הרמת הנטל הראשוני נדרשות ראיות מסוג אלה שמקבל משרד הפנים כמספיקות להוכחת הזכאות הנטענת [ראו: בג"צ 8047/11 הנ"ל; בג"צ 2934/16 זדגנידזה נ' שר הפנים (08.11.2018); בג"צ 6304/18 דומניצקי נ' משרד הפנים (12.09.2019); בג"צ 5020/08 פולטורצקי נ' מדינת ישראל (12.09.2013)]. 

במקרה זה אין חולק כי לא קיים אימוץ רשמי ולכן לא ניתן להציג מסמכים המעידים על אימוץ. עם זאת, העותרים טוענים ל"אימוץ בפועל" ולטענתם קיימות ראיות אשר מצביעות על ביסוס טענת העותרים ל"אימוץ בפועל" ולכך שהאב החורג אכן גידל את העותרת ביחד עם אמה ואף לניסיונות של האב החורג לרשום את העותרת כבתו במסמכי העלייה לישראל. אין מחלוקת כי לא התקיים הליך אימוץ פורמאלי ולכן העותרת אינה עונה לדרישות החוק באופן פורמאלי. 

למרות האמור, יש לבחון את השאלה האם יש להכיר בעותרת כ"ילדה" של יהודי כמי שגדלה כילדה של האב החורג ולהביא בחשבון את התכלית העומדת ביסודו של סעיף 4א' לחוק השבות – הכרה בערך המשפחה ושאיפה להימנע מהפרדתם של בני משפחה זה מזה [ראה פסק דינה של כב' השופטת ברק-ארז (דעת מיעוט) בבג"צ 5020/08 הנ"ל]. בג"צ כבר הכיר בכך שבמקרים מתאימים ראוי להכיר בקשר הקיים בין אדם לילד הגדל בחסותו, גם בהעדרם של קשרי הורות משפטיים [בג"צ 5020/08 וההפניות המופיעות שם בסעיף 11 לפסק דינה של כב' השופטת ברק-ארז. עוד צוין שם כי בגדרם של דיני המשפחה אימוץ "בפועל" הוכר כאפשרות שיש לבחון במקרים חריגים אך לא הוכרעה שם השאלה מהו אימוץ בפועל והאם יתכן אימוץ בפועל לצרכי שבות]. יש לקחת בחשבון לעניין זה גם את טענת המשיבה כי יישומו של חוק השבות צריך להיעשות באופן שקול ויש לנקוט משנה זהירות בעניין זה, על מנת למנוע את החשש שינוצל לרעה [בג"צ  2934/16 הנ"ל]. ראו לעניין זה את דבריו של כב' השופט (כתוארו אז) רובינשטיין בדעת הרוב שבבג"צ 5020/08 הנ"ל, שם הבהיר את חשיבותו של הליך האימוץ הפורמאלי בכל הנוגע להסדרת מעמד חוקי בהקשר לתחולת חוק השבות ולהליך התאזרחות באומרו (סעיף כ"א לפסק דינו): "...גם אם היתה מערכת יחסים בין פולטורצקי לעותר, הוא ראה בו כבנו והעותר ראה בו כאביו, הנה במישור המשפטי, לצרכי חוק השבות אין סגי בכך, ועל פניו מחייב החוק חומר ממוסמך ככל משפטו וחוקתו. קבלת אזרחות מכוח שבות היא עניין רציני, של סטטוס וזכויות, היא מצדיקה זהירות מטעם הרשויות, ועמה כמובן רגישות ושכל ישר." (ההדגשה הוספה. ר.ש.). אוסיף עוד כי בענייני מעמד אישי, ובמיוחד בקביעת קיומו של מעמד משפטי ממנו קמות ונוצרות זכויות כלפי המדינה וגורמיה, ראוי להימנע מיצירת מצב של אי בהירות שיעורר שאלה מהו אימוץ בפועל והאם יתכן, בהעדר אימוץ המוסדר כחוק, אימוץ בפועל לצרכי שבות [ראו לעניין זה בפסק דינה של המשנה לנשיא (כתוארה אז) השופטת נאור, בבגץ 5020/08 הנ"ל, סעיף 5 לפסק דינה]. אפנה עוד בעניין זה גם לדברים שנאמרו ע"י כב' השופט (כתוארו אז) ח. כהן בע"א 457/63 רבינוביץ נ' יורשי ציפה גרשטיין ע"י שושנה אוריאל, פ"ד יח(1) 659, 662."...נראה שכל חוק וחוק טעון פירוש משלו: חוק חוק וכוונתו שלו, ומעוות משלו אשר הוא בא לתקון. בחוק האזרחות, תשי"ב-1952, למשל, הקובע שגם 'ילד מאומץ' רוכש את אזרחות מאמציו (סעיפים 2, 8, 13), חוששני שבאימוץ בפועל לא סגי: יש צורך באימוץ פורמלי דוקא, כדי להוליד את התוצאה של רכישת מעמד האזרחות; כפורמליות מעמד התוצאה, כן פורמליות מעמד העילה" (ההדגשה שלי. ר.ש.). הדברים שנאמרו לעניין חוק האזרחות נכונים, לטעמי, גם לעניין חשיבותו של האימוץ הפורמלי, בהתאם להוראות החוק המסדיר, בהקשר ליצירת זכויות מכוח חוק השבות (אדגיש כי אין באמור כדי להביע עמדה בכל הנוגע למשמעות האימוץ בפועל, כפי שנטען, במערכת היחסים שבין בני המשפחה, העותרים, לעניינים אחרים שאינם נדונים בהליך זה. ראו בהקשר זה דברים שנאמרו בע"א 8030/96 לאה יהוד נ' ישראל יהוד, פ"ד נב(5) 865 (1999)). 
כפי שנקבע בבג"צ 5517/16 אנטון יעקובוב נ' שר הפנים (24.04.2018), התכלית העיקרית שבבסיס חוק השבות היא עידוד יהודים החיים מחוץ לישראל לעלות ארצה תוך שמירה על אחדות משפחותיהם. לכן הזכות המוקנית מכוח סעיף 4א'(א) לחוק השבות לבן המשפחה הלא יהודי אינה עומדת כשלעצמה, אלא היא זכות הנגזרת מזכותו של בן משפחתו היהודי. לפיכך, נוכח התכלית שביסוד הסעיף כאמור, הרי שזכות השבות תינתן רק לבני משפחה המקיימים תא משפחתי ממשי ומהותי עם יהודי, ולעניין זה אין די בסטטוס רשמי של היותם בני משפחה [ראו: בג"צ 5517/16;  בג"צ 7321/12 לזרב נ' רשות האוכלוסין, ההגירה ומעברי הגבול (19.04.2017)]. הזכות שניתנת לבן או הבת של היהודי וזכות הנכד נובעות מכוח קירבתם אליו [בג"צ 1775/19 הנ"ל]. 
הרציונל העומד מאחורי מתן מעמד לילדים מאומצים, הינו שמירה על אחדות המשפחה וזכויותיו של בן המשפחה היהודי. המשיבה טוענת כי בענייננו אמה הביולוגית של העותרת ובן זוגה זכאי השבות עלו לישראל כשהעותרת הייתה בת 19. העותרת נישאה ונשארה באוקראינה ולא חברה אליהם מעל ל-20 שנה. לכן טוענת המשיבה כי בנסיבות העניין, ההחלטה הקובעת כי העותרת אינה זכאית שבות אינה כזו המנתקת ילדה ממשפחתה או מפרידה בין בן המשפחה היהודי למשפחתו, קל וחומר כאשר מדובר בעותרת בגירה שבחרה להישאר ולחיות במדינת מוצאה, בנפרד מאמה ובן הזוג של האם במשך עשרים שנה. עם כל הצער שבדבר, ולמרות טענות העותרים כי העותרת מסייעת לבן הזוג של האם, אין מנוס מלקבל את טענות המשיבה כי אכן העותרת ובנה לא קיימו תא משפחתי ממשי עם אמה ובן זוגה במשך שנים רבות, כאשר העותרת בחרה להישאר ולחיות במדינת מוצאה. נקבע בפסיקה כי משעה שקשרים אלה אינם מתקיימים במועד הבקשה לקבלת מעמד, הרי שהענקת זכות לשבות במקרים כגון אלה אינה מגשימה את תכליתו של הסעיף כמפורט לעיל  [ראו בג"צ 5517/16 הנ"ל]. כפי שצוין בבג"צ 1775/19 הנ"ל ובבג"צ 8030/03 סמוילוב נ' משרד הפנים, פ"ד נח(6) 115 (2004), זכות השבות תינתן לבני זוג ובני משפחה לא יהודים שקשרו גורלם בגורלו של יהודי שחוק השבות חל עליו וממילא קשרו גורלם בגורלו של העם היהודי. הבחינה לזכות השבות בחינה מהותית היא, בחינת קשר הגורל, ולא אך בחינה פורמאלית, בחינת קשר הנישואין או קשר ההורות [בג"צ 1775/19 ובג"צ 8030/03 הנ"ל]. בענייננו, העותרת לא עלתה לישראל יחד עם אמה ובן זוגה, אלא נשארה בארץ מוצאה במשך שנים רבות, ולכן אין מקום בנסיבות העניין להיזקק לשאלת האימוץ בפועל, שכן אין מדובר בבת משפחה שקשרה גורלה בגורלו של יהודי שחוק השבות חל עליו ובגורלו של העם היהודי.  
בנסיבות העניין, לאור המפורט לעיל, ולאור הכלל שלפיו בית המשפט לא יחליף את שיקול דעתה של רשות מנהלית בשיקול דעתו שלו, כל עוד החלטת הרשות אינה נגועה בחוסר סבירות קשה, בשיקול זר או באפליה, לא מצאתי מקום להתערב בהחלטת המשיבה. 

בכל הנוגע לטענות העותרים לטעמים הומניטאריים, הרי שטעמים אלה נדונו במסגרת הליך משפטי אחר, עמ"נ 27725-07-21, שבו חזרה בה העותרת מערעור שהוגש על החלטות שעניינן מתן מעמד מכוח שיקולים הומניטאריים. לכן אין מקום לדון בשיקולים אלה במסגרת העתירה הנוכחית. 
מכל הטעמים שפורטו - העתירה נדחית. 

בנסיבות העניין, וכחריג לכלל, אינני מחייב את העותרים בהוצאות המשיב. 
המזכירות תעביר עותק מפסק הדין לב"כ הצדדים.

ניתן היום,  ח' ניסן תשפ"ג, 30 מרץ 2023, בהעדר הצדדים.

